जनकपुर, असोज १२ - एमाओवादी पार्टी छोडेपछि मंगलबार जनकपुर पुगेका बाबुराम भट्टराईले आफू आन्दोलनकारी नभएर सहजकर्ताका रुपमा मधेस आएको बताएका छन्। जनकपुर विमानस्थलमा उत्रेपछि संचारकर्मीसँग उनले भने, ’म आन्दोलनकारी होइन।
मधेसको समस्या समाधानका लागि सहजकर्ताका रुपमा यहाँ आएको हुँ।’ उनले पहाडी शासकले मधेसलाई सधै धोखा दिएकोले आफूमाथि पनि अविश्वास भएको बताउँदै भने, पार्टी र संसद्बाट समेत राजनीमा दिएर आएपछि पनि ममाथि किन अविश्वास गर्ने ? पहाडी भएर त्यस्तो शंका होला। तर जात भन्दा पनि काम हेर्नुपर्‍यो। डेढ महिनादेखि भइरहेको आन्दोलनलाई वार्ताबाट समाधान खोज्नुपर्ने बताउँदै भने, वार्तामा बसेर समाधान गर्नुपर्छ ।
मधेसका मुद्दालाई सम्बोधन गर्नका लागि संविधान जारी गर्नुभन्दा पहिले पनि आफूले धेरै पहल गरेको र तीनै दलका शीर्ष नेताहरुलाई पटकपटक आग्रह गरेको बताउँदै भने, तर कसैले मेरो कुरा सुनेनन्। त्यसैले संविधान जारी गरेर म यता आएको हुँ। संविधान जारी नगरिकन यता आएको भए संविधान नआएको सबै दोष ममाथि लाग्थ्यो।
उनले संविधानमा मतदानअघि नै मधेससँग वार्ता गरेर समाधान खोज्न पार्टी अध्यक्ष प्रचण्डलाइ भने पनि वेवास्ता गरेको बताउँदै भने, मैले प्रचण्डजीलाई पटकपटक मधेसलाई मिलाएर मात्र अघि बढौं भनेको हो तर उहाँले मान्नु भएन। मतदानमा जाने एकातर्फी निर्णय गर्नुभयो। त्यसैले अहिले असहज परिस्थिति आयो।
एकीकृत माअ‍ोवादी पत्यिाग गरेका डा.बाबुराम भट्टराईले आफ्नो भेटघाट शुरु गरेका छन् । बैंकर अनिल शाहले आज भट्टराईलाई भेटेका छन् । शाहले भट्टराईसँग उनको योजनावारे छलफल भएको भन्दै फेसवुकमा फोटो पनि राखेका छन् । यस अघि शाहले पनि नयाँ शक्तिको पक्षमा चाहिन्छ भन्दै लेख लेख्दै आएका थिए ।
भट्टराईले भावी राजनीतिक दिशावारे सवैपक्षसँग छलफल गरेर निश्कर्षमा पुग्ने योजना बनाएका छन् । यसका लागि विभिन्न क्षेत्र र समुदायका व्यत्ति, बुद्धिजीवि, उघोगी–व्यापारीदेखि सवै फिल्डमा काम गर्नेव्यक्तिहरुसँग खुला छलफल गर्ने योजना बनाएका छन् ।
पूर्व प्रधानमन्त्री बाबुराम भट्टराईको उपस्थितिमा जनकपुरमा आज नयाँ संविधान जलाउने कुनै कार्यक्रम नभएको उनका स्वकीय सचिव विश्वदिप पाण्डेले बताए। ‘जनकपुरमा संविधान जलाउने अरूको कार्यक्रम हुनसक्छ,हाम्रो हुनै सक्दैन,’ पाण्डेले भने।
जनकपुरमा संयुक्त मधेसी मोर्चाले भट्टराईको उपस्थितिमा नयाँ संविधानको प्रति जलाउन लागेको समाचार विभिन्न मिडियामा आएको भएपनि आफ्नो त्यस्तो कुनै कार्यक्रम नभएको पाण्डेले स्पष्ट पारेका छन्। मधेस र पहाडेबीचको असन्तुष्टीबारे छलफल गर्न भट्टराई जनकपुर जान लागेको उनले बताए। जनकपुरमा मंगलबार बसेको मोर्चाको संयुक्त बैठकले भट्टराईलाई मधेस प्रवेशमा रोक पनि नलगाउने र समर्थन पनि नगर्ने निर्णय गरेको पाण्डेले बताए।
‘बाहिर आज जनकपुरमा बाबुराम भट्टराईको उपस्थितिमा संविधान जलाउने हल्ला ब्यापक चलाइरहेको छ रे, यो सत्य होइन। सतप्रतिशत गलत कुरा हो। त्यस्तो कुरामा बाबुरामलगायत मधेसी नेता कसैको समर्थन रहँदैन। र बाबुराम समर्थक मधेसी मोर्चाको त्यस्तो कुनै कार्यक्रम छैन। बाबुरामको एक मात्र लक्ष्य पहाड,मधेस र तराईको दुरी कम गर्ने राष्ट्रिय एकता अखण्डता जोगाउने र सबै नेपाली जनताले दिपावली मनाउने वातावरण बनाउने हो,’ पाण्डेले भने। स्रोत :- मधेस वाडी खबर